Radio K.A.O.S. (ტურნე)
Radio K.A.O.S. — ბრიტანელი როკ-მუსიკოს როჯერ უოტერსის 1987 წლის საკონცერტო ტურნე, რიგით მეორე სოლო ტურნე მუსიკოსის კარიერაში. იგი ჩატარდა ალბომის Radio K.A.O.S. მხარდასაჭერად. ტურნეს მსვლელობისას სრულდებოდა როგორც სიმღერები ალბომიდან, ასევე ამავე პერიოდში ჩაწერილი კომპოზიციები და სიმღერები პინკ ფლოიდის ალბომებიდან. ტურნე დაიწყო ჩრდილოეთ ამერიკაში, 1987 წლის 14 აგვისტოს და დასრულდა იმავე წლის 22 ნოემბერს, ლონდონში. შოუს დიზაინების ავტორი იყო მარკ ფიშერი. გამოიყენებოდა კვადრო-ჟღერადობა, პროექციები და რადიოწამყვან ჯიმ ლედის ანოტაციები. დარბაზში იდგა სატელეფონო ჯიხური, საიდანაც უოტერსს მაყურებლები უკავშირდებოდნენ. შოუს სიუჟეტი მიჰყვებოდა ალბომის სიუჟეტს, რომელშიც ბილი, მიჯაჭვული სავარძელზე, საკუთარ თავში ავითარებს დიდ მანძილზე ელექტრონული საგნების მართვის თვისებებს.